કેટલાક લગ્નઇચ્છુકો તો કન્યાને પ્રભાવિત કરવા તેને માહિતી આપતા હોય છે કે મેં તો અઠ્યાસી છોકરીઓને રિજેક્ટ કરી છે. દીકરી બિચારી આવો બકવાસ ચૂપચાપ સાંભળી લે છે, કારણ કે તે વચનબદ્ધ છે. માએ તેને અગાઉથી ભણાવી રાખી છે કે લીલી બેટા, તું બિનજરૂરી હરફ પણ મોંમાંથી ઉચ્ચારતી નહીં, છોકરો પૂછે એના ટૂ઼ંકા ઉત્તરો આપવાના. આપણે તો બેટા, કુંવારી કન્યાને સો વર ને સો ઘર. આવી સૂચનાને લીધે જ દીકરી એ છોકરા સામે બનાવટી આશ્ચર્યભાવથી તાકી રહે છે. બાકી તેના હોઠ પર તો આવી ગયું હોય છે કે બજરબટ્ટુ, તેં અઠ્યાસી છોકરીઓને રિજેક્ટ કરી છે એમ મેં પણ એકસો ને બાવીસ લલ્લુઅોને ફુલ્લી ફેઇલ કર્યા છે, તારો નંબર એકસો ને ત્રેવીસમો છે. બોલ, તારે કંઇ કહેવું છે? પરંતુ દીકરી મેચ્યોર હોય છે એટલે તે જાણે છે કે આવો અકલ્પિત જવાબ સાંભળીને ડંફાસિયા છોકરામાં ઇન્ફિરિયોરિટી કોમ્પ્લેક્સ આવી જશે ને નાપાસ થવાના ભયે પાણી પહેલાં પાળ બાંધી પાછો બબડશે કે છોકરી જરા વધારે પડતી ચીબાવલી છે, અને જાવ આ મારું નેવ્યાસીમું રિજેક્શન...